**Жаңа Қазақстан: жақсы мұғалім**

«Өмірдің екі тірегі бар: үйренуден жалықпау, үйретуден аянбау»

Д.А.Қонаев

«Мұғалімдік мамандық - бұл адамтану, адамның күрделі және қызықты, шым-шытырығы мол рухани жан дүниесіне үңіле білу. Педагогикалық шеберлік пен педагогикалық өнер - ол даналықты жүректен ұға білу болып табылады»,- деп В.А.Сухомлинский айтып өткендей, бүгінгі жаңа дәуірдің, жаңарған білімнің мұғалімге қояр талабының жүгі ауыр, олар үлгі боларлық бар жақсылық атаулының ең биігінен көрінуі тиіс.

Қазіргі қоғам  күрделі, заман талабы жоғары. Білім берудің мазмұны жаңарып, жаңаша көзқарас пайда болды. Адам үшін қажетті жағдай барынша тиімді жағына қарай жасалынған, соған қарамастан, мұғалімнің алар орны да, берер білімі де бәрінен биік болуы керек. Жақсы мұғалім білім беріп қана қоймайды, біліммен қатар тәрбиені де ту етіп ұстауы шарт. Осы тұста тарих пәні мұғалімдерінің рөлі басым. Мұғалім алдына келген әр оқушымен еркін қарым-қатынас орната алуы керек, әр оқушының жеке психологиясына педагогтік көзқараспен қарай алуы шарт. Әр шәкірттің өз ішкі әлемі бар. Әр баланың ашылмаған құпиясы, қыр - сыры бар. Осы тұрғыда, «жай мұғалім хабарлайды, жақсы мұғалім түсіндіреді, керемет мұғалім көрсетеді, ұлы мұғалім шабыттандырады»,- деген тіркестер ойға оралады.

Шәкірттерге ақпараттың кең әлемінде өз сұрақтарына жауап табуға, қорытынды жасауға, талдауға мүмкіндік беретін пікірталас жұмысына, зерттеушілік ізденістерге негізделген әртүрлі дереккөздермен белсенді жұмыс түрлерін пайдалану басым бағыт деп санаймын. Бұл жұмыс барысында оқушылардың мінезі қалыптасады, ой - өрісі дамиды.

Менің тәрбиеші ретіндегі міндетім - шәкірттерімнің ізденімпаз ой-өрісін дұрыс бағытқа бағыттау.

Менің педагогикалық идеям - жасөспірімдердің бойында ұлттық мақтаныш, Отанға, өз халқына деген сүйіспеншілік сезімі бар демократиялық мемлекет азаматтарының бойында Отан патриоттарын қалыптастырудың педагогикалық шарттарының кешенін әзірлеу.

Менің ұстаз ретіндегі міндетім - оқушыны ойшыл ғана емес, іс - әрекетті жүзеге асырушы, оқиғалардың белсенді қатысушысы, оларды жасаушы болуға үйрету.

Әрбір мұғалім, сабақ беру процесінде қызықты мағлұматтармен балаларды шабыттандырып, олардың ынта - ықыласын, зейін - зердесін білімді меңгеруге бағыштауы керек, соның аясында қазіргі таңда әрбір сабағымда тиімді әдіс-тәсілдерді тиімді пайдаланып келемін. Балаларды білім нәрімен сусындатуда барынша жоғары жетістіктерге қол жеткізуге қолайлы орта жасауға ұмтылу мақсатында тиімді әдіс-тәсілдерді жас ерекшеліктеріне қарай таңдап отырамын, себебі әртүрлі жастағы балаларда байқалатын метасана әр жастағы балалар мүмкіндігіне сай болады. Оқушылардың оқу жұмыстарының қиыншылығы оқу материалының ерекшелігіне, оның ұғынуының, зейін қоюының, ой - өрісінінің жеке - дара ерекшеліктеріне және жас ерекшеліктерне байланысты екені мәлім. Сондықтан оқушылардың әрқайсысының жеке - дара ерекшеліктерін ескеріп, деңгейлік тапсырмалар берілу керек. Сыни тұрғыдан ойлауға арналған сұрақтарды жас ерекшеліктерін ескеріп дайындау абзал. Педагогика және психология балалардың жас ерекшеліктеріндегі ширақтықты, өзгерімпаздықты айқындайды, тәрбиеленушінің және қоршаған ортамен жасайтын қарым - қатынастар жүйесіне тәуелді болатынын атап көрсетеді.

Сыныптағы оқушылардың қабілет деңгейлеріне қарай әр сабақта саралау тапсырмаларын пайдалану өте тиімді болып келеді. Оқыту барысында әр оқушыны жан-жақты зерттей келе мұғалім осы өлшемдерге дәл келетін оқушыны тауып және де сол өлшемдерді өзгертуге, қолдануға болатын тиімді, әр қилы тапсырмалар қолдану керек екенін болашаққа міндет етіп алу керек.

Сапалы оқыту оқушылардың, қоршаған орта жағдайы және оқыту, білім алу мүмкіндіктерінің бірлігі ретінде қарастырылады. Қазіргі таңда сапалы білім беру үшін мына тізбектерді ұсынар едім: оқушыларды жас ерекшеліктеріне сай оқытуды жоспарлаудың тиімділігі. Оқушылардың жас ерекшеліктерін ескере отырып есте сақтау, зейін тұрақтылығы және жадыны жақсарту арқылы танымдық қабілеттерін арттыру.

Тиімді әдіс-тәсілдер - сапалы сабақ кепілі. Жаңартылған білім мазмұны мұғалімнен әрекеттік технологияларды енгізу, балалармен адамгершілік қатынас қағидасын іске асыруы арқылы сыныптағы әрбір оқушының жеке қабілеттері мен шығармашылық қатынасын дамытуды қамтамасыз ететін іс-әрекеттерін ұйымдастыруды талап етеді. Тиімді әдіс-тәсілдерді пайдалану оқушының бойында өз- өзіне сенімділік ұялатады, өзге балаға қарап бой түзеуге ұмтылады, өзін-өзі бағалауы жоғарылайды, өзгені үйрете отырып, өзі көп нәрсені үйренеді, көшбасшылық қабілеттері қалыптасады.

Заманауи мұғалім оқыту стратегиясының барлық мүмкіндіктерін қолдану үшін түрлі педагогикалық тәсілдерді құрамдастыруда әртүрлі арсеналы болу қажет. Білім беру стратегиялары барлық сыныппен, топта жүргізілетін жұмыс, жеке жұмыс және білім алушылармен кері байланыстан тұрады.

Эссені қорытындылай келе, «Мұғалімнің жұмысында ең бастысы не?» деген сұраққа былай жауап бергім келеді: ең бастысы, сіздің шәкірттеріңіз сізге тарихқа деген сүйіспеншілікті оятқаны, болып жатқан оқиғалардың мәнін түсінуге, заңдарды құрметтеуге және оны бұзбауға, еркіндікті бағалай білуге, болмысты болуға үйреткеніңізді бағалай білгені. Сонда сіз ең басында алға қойған мақсатыңыздың өз нәтижесіне жеткеніңізге сенімді боласыз. Ал бұл нәтиже сіздің көп жылғы еңбегіңіздің айқын көрсеткіші болмақ.

Тарих тағылымы баршамыға өткеннің қателігін қайталамай, дұрыс өмір сүруге мүмкіндік береді. Шәкірттерім ел тарихын барлық қиыншылықтарымен, сәтсіздіктерімен, жеңістерімен сүйгенін қалаймын.